Selvom de sidste spillere har forladt Jammerbugt på en bus fortsætter historierne om klubbens bizarre tid med at knopskyde. Tilbage i april bød en gruppe lokale erhvervsfolk cirka en million kroner for at vriste Jammerbugt FC ud af tyske Klaus-Dieter Müllers kaotiske greb. Initiativtageren var Per Mariager, storsponsor via hans firma Senia Networks, men ham havde Klaus-Dieter Müller ikke meget til overs for. - Fyren, der ville købe en andel i klubben, er en løgner, sagde Müller dengang og krævede både mere, samt at Per Mariager kunne dokumentere, at han havde penge på kistebunden. Noget tyder på, at det ikke var tilfældet. Senia Networks, som Per Mariager var både ejer af og direktør for, er under konkursbegæring. Det fremgår af Statstidende. ’Nærmest kriminel’ TV2 Nord har været i kontakt med kurator Anders Ole Bendtsen fra Lind Advokatselskab i København, der bekræfter, at Senia Networks den 21. september blev begæret konkurs. Retten i Aalborg afsagde konkursdekretet fem dage senere, den 26. september. Det er ikke første gang, at den lokale erhvervsmand må dreje nøglen om, og netop det var Jammerbugt FC-ejeren også opmærksom på. Fordi Per Mariager har stået bag virksomheder, der er gået konkurs, blev han desuden kaldt "nærmest kriminel" af Klaus-Dieter Müller. Per Mariager oplyser til TV2 Nord, at Senia Networks var et af fire selskaber i Senia Gruppen. - Vores behov for de services, som Senia Network kunne udbyde, faldt, og derfor var vi kort før sommeren 2022 nødsaget til at gennemføre nogle strukturelle ændringer, hvor vi nedlagde visse af funktionerne. Her måtte vi desværre opsige nogle af medarbejderne, men kunne heldigvis også beholde nogle, fortæller Per Mariager. Erhvervsmanden oplyser, at planen var at indsluse de resterende aktiviteter og medarbejdere i Senia Gruppen og på sigt lægge selskaberne sammen til ét selskab. Sådan gik det dog ikke. - Senia Networks var uden reel drift, men inden vi var færdige med at effektuere de strukturelle ændringer, opstod der en tvist om manglende lønudbetaling. Derfor blev selskabet indkaldt til konkursbehandling i skifteretten, siger Per Mariager. Redningsaktionen i Jammerbugt FC mislykkedes som bekendt. - Divisionsfodbolden skal bevares i Jammerbugt-regi. Det er den altoverskyggende ambition med den her redningsaktion. Vi skal beholde et lokalt divisionshold, sagde Per Mariager på vegne af initiativgruppen i april. Meget bedre blev det ikke for Klaus-Dieter Müller, og det virker nu tvivlsomt, om den lokale erhvervsgruppe vil samle stumperne op og genetablere Jammerbugt FC, der i øjeblikket taberdømmes samtlige kampe i 2. division. Se mere om, hvordan den tyske ejer forlod klubben her:

Opsummering:
Var det blevet bedre med en dansker? Nej, tyder meget nu på.